Skraldestrejken spreder sig. Læs om hele forløbet her.

Først nedlagde skraldemændene i Jammerbugt arbejdet. Derefter fulgte skraldemændene i Frederikshavn. Siden genoptog skraldemændene i Jammerbugt arbejdet igen, men torsdag morgen har de meddelt, at de igen nedlægger arbejdet. Det samme gør skraldemændene i Hjørring. Alt sammen i sympati med skraldemændene i Frederikshavn. - Vi havde et fagligt møde i morges, og derefter valgte de at gå hjem i sympati med Frederikshavn. Jeg opfordrede dem til at gå i arbejde, fordi det er en overenskomststridig konflikt. Det har de ikke lyttet til, siger Freddy Wie Andersen, der er gruppeformand for Transportområdet i 3F Skagerak. Skraldemændene i Frederikshavn og Jammerbugt arbejder under virksomheden Remondis A/S, som siden konflikten begyndte ikke har været i dialog med skraldemændene. Mærkelig situation I Hjørring varetages renovationsarbejdet af virksomheden Meldgaard. Men selvom det er et andet firma, så har medarbejderne stadig nedlagt arbejdet i sympati med arbejderne i Frederikshavn. - Jeg kan ikke sige præcist, hvorfor det spreder sig, men det drejer sig om sympati. De synes ikke, at det er i orden, at de (Remondis A/S) ikke vil snakke med dem. Det er en mærkelig situation uden dialog, siger Freddy Wie Andersen. Han oplyser, at det drejer sig om 13 skraldemænd i Hjørring og 20 i Jammerbugt, der i dag har meddelt, at de ikke møder på arbejde. I Frederikshavn er det 21 skraldemænd, der har nedlagt arbejdet. På landsplan har syv kommuner indtil videre meldt sig ind i sympati-strejken. Udover de tre nordjyske kommuner gælder det Silkeborg, Slagelse, Næstved og Brøndby. Derudover har skraldemændene, der kører ud fra Nykøbing Falster også nedlagt arbejdet. I eftermiddag klokken 14 mødes de to parter i Arbejdsretten i København. Flere af skraldemændene fra Frederikshavn er torsdag taget til København for at være med i Arbejdsretten. Renovationsfirmaet Remondis har efterfølgende inviteret til møde, når parterne er færdige i Arbejdsretten.